VENDIM

Nr. 161, datë 9.5.2023

MBI FILLIMIN E PROCEDURËS LIDHUR ME KËRKESËN E SHOQËRIVE “TEODORI 2003” SHPK, “TEODORI” SHPK DHE SHOQËRISË “KONCESIONARE TËRNOVË ZALL BULQIZË” SHPK, PËR TRANSFERIMIN E PJESSHËM TË LICENCËS PËR PRODHIMIN E ENERGJISË ELEKTRIKE, PËR HEC-in “ZALL I BULQIZËS”, NGA SHOQËRIA “TEODORI 2003” SHPK TE SHOQËRIA “KONCESIONARE TËRNOVË ZALL BULQIZË” SHPK

Në mbështetje të neneve 16, 43 dhe 44 të ligjit nr. 43/2015, “Për sektorin e energjisë elektrike”, i ndryshuar; nenit 10, pika 1 dhe 3 dhe neneve 15 dhe 17 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, e ndryshuar; si dhe neneve 15 dhe 19, pika 1, germa “a” të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96 datë 17.6.2016; Bordi i ERE-s, në mbledhjen e tij të datës 9.5.2023, mbasi shqyrtoi relacionin me nr. 1202/8 prot., datë 8.5.2023, të drejtorive teknike të ERE-s, “Mbi kërkesën e shoqërive ‘Teodori 2003’ sh.p.k., ‘Teodori’ sh.p.k. dhe shoqërisë ‘Koncesionare Tërnovë Zall Bulqizë’ sh.p.k., për transferimin e pjesshëm të licencës për prodhimin e energjisë elektrike nga shoqëria ‘Teodori 2003’ sh.p.k. te shoqëria ‘Koncesionare Tërnovë Zall Bulqizë’ sh.p.k.”, 

konstatoi se: 

- Shoqëria “Teodori” sh.p.k. dhe shoqëria “Koncesionare Tërnovë Zall Bulqizë” sh.p.k., me shkresën e protokolluar në ERE me nr. 1202 prot., datë 6.4.2023, i janë drejtuar ERE-s dhe Ministrisë së Infrastrukturës dhe Energjisë (MIE) me kërkesën për transferimin e licencës për prodhimin e energjisë elektrike, nga shoqëria “Teodori 2003” sh.p.k. te shoqëria “Koncesionare Tërnovë Zall Bulqizë” sh.p.k.

- Në vijim në ERE është paraqitur kërkesa e shoqërisë “Teodori 2003” sh.p.k., nënshkruar nga një prej administratorëve të saj, Z. L. L, protokolluar me nr. 1202/2 prot., datë 14.4.2023, për rrëzimin e kërkesës së shoqërisë “Teodori” sh.p.k. sipas objektit të sipërcituar.

- Me shkresën nr. 1202/3 prot., datë 18.4.2023, ERE ka njoftuar shoqërinë “Teodori” sh.p.k. dhe shoqërinë “Koncesionare Tërnovë Zall Bulqizë” sh.p.k. duke i bërë me dije se përpara se ERE të shprehet në lidhje me kërkesën e tyre, do të shqyrtojë dhe kërkesën dhe dokumentacionin e depozituar nga shoqëria “Teodori 2003” sh.p.k., duke i kërkuar gjithashtu qëndrimin përkatës të MIE-s, në rast se ka një tillë, duke qenë se e njëjta kërkesë i është dërguar dhe MIE-s. Po ashtu, në të njëjtën shkresë, ERE ka kërkuar saktësimin e kësaj kërkese, duke specifikuar nëse i referohet transferimit të plotë të licencës nr. 87, seria PV09K, për prodhimin e energjisë elektrike nga HEC “Zalli i Bulqizës” dhe HEC “Tërnovë”, apo transferimit të pjesshëm të saj, duke transferuar në këtë mënyrë vetëm të drejtën për ushtrimin e veprimtarisë për prodhimin e energjisë elektrike nga HEC-i “Zalli i Bulqizës”.

- Në vijim, në ERE është paraqitur dhe kërkesa e shoqërisë “Albania Hydro Investment Holding” sh.p.k., protokolluar me nr. 1202/4 prot., datë 18.4.2023, për rrëzimin e kërkesës së shoqërisë “Teodori” sh.p.k. për transferimin e licencës së prodhimit. Kjo shoqëri rezulton ortak me 30% të kuotave të kapitalit të shoqërisë “Teodori 2003” sh.p.k.

- Me shkresën e protokolluar në ERE me nr. 1202/5 prot., datë 27.4.2023, shoqëritë “Teodori 2003” sh.p.k., shoqëria “Teodori” sh.p.k. dhe shoqëria “Koncesionare Tërnovë Zall Bulqizë” sh.p.k., kanë paraqitur në ERE “Kërkesë për transferimin e pjesshëm të licencës nr. 83, datë 4.11.2009, nga shoqëria ‘Teodori 2003’ sh.p.k. te shoqëria ‘Koncesionare Tërnovë Zall Bulqizë’ sh.p.k., me NIPT M219010311, për HEC-in Zall i Bulqizës sipas Marrëveshjes së Koncesionit, datë 6.5.2003, miratuar me VKM nr. 556, datë 1.8.2003”. 
- Shkresa e shoqërisë “Teodori 2003” sh.p.k., është nënshkruar nga një prej administratorëve të saj, Z. F. T.

- Po ashtu, me shkresat e protokolluar në ERE me nr. 1202/6 prot., datë 5.5.2023 dhe nr. 1202/7 prot., datë 5.5.2023, shoqëria “Teodori” sh.p.k. dhe shoqëria “Koncesionare Tërnovë Zall Bulqizë” sh.p.k., kanë depozituar në ERE dokumentacion plotësues të këtij aplikimi. 

- Në zbatim të nenit 17 pika 1, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, e ndryshuar, i licencuar nga ERE është në këtë rast shoqëria “Teodori 2003” sh.p.k., që është mbajtës i licencës nr. 87, seria PV09K, miratuar me vendimin e bordit të Komisionerëve të ERE-s nr. 83, datë 4.11.2009, për prodhimin e energjisë elektrike nga HEC “Zalli i Bulqizës” me kapacitet të instaluar 5.350 mw dhe HEC “i Tërnovës” me kapacitet të instaluar 8.385 mw.

- Duke qenë se në ERE është depozituar një vendim i organeve drejtuese të shoqërisë “Teodori 2003” sh.p.k., në të cilin shprehet vullneti i të gjithë Asamblesë së Ortakëve të kësaj shoqërie për të transferuar të drejtën e ndërtimit dhe operimit të HEC-it “Zalli i Bulqizës”, duke ia kaluar këtë të drejtë një shoqërie tjetër, sipas përcaktimit që do të bëjë shoqëria “Teodori” sh.p.k ashtu sikurse është depozituar dhe dokumentacion/informacion për sa kërkohet nga rregullorja, vlerësohet fillimi i procedurës për transferimin e licencës për prodhimin e energjisë elektrike, sipas kërkesës, duke transferuar te shoqëria “Koncesionare Tërnovë Zall Bulqizë” sh.p.k. të drejtën e prodhimit të energjisë elektrike nga HEC-i “Zalli i Bulqizës”. 

- Shoqëria “Koncesionare Tërnovë Zall Bulqizë” sh.p.k., ka kryer për llogari të ERE-s pagesën sipas përcaktimeve të aneksit A, të rregullores. Po ashtu, nuk rezulton që i licencuari, “Teodori 2003” sh.p.k. të jetë debitor për sa i përket pagesave të rregullimit.

- Nga shqyrtimi i dokumentacionit të depozituar, rezulton se ai është plotësuar si vijon:

Neni 17, pika 2, germat “b”, “c”, “d” dhe “e”. Plotësuar.
- Rezulton se nevojitet të plotësohet dhe dokumentacioni si vijon:

- germa “a”: Shoqëria “Teodori 2003” sh.p.k., duhet të depozitojë të plotësuar në të gjitha zërat e saj shtojcën 1.

- germa “f”: në vendimin e Asamblesë së Ortakëve të datës 20.12.2014, në të cilin është vendosur të ndahet koncesioni i HEC “Zalli i Bulqizës”, duke ia kaluar këtë të drejtë një shoqërie tjetër, sipas përcaktimit që do të bëjë shoqëria “Teodori” sh.p.k. është përcaktuar se kjo kushtëzohet me miratimin e organit shtetëror të autorizuar, që në këtë rast është MIE.

Po ashtu rezulton se koncesionari ka vënë në dijeni MIE-n dhe shoqërinë “Teodori 2003” sh.p.k. për krijimin e shoqërisë së re koncesionare dhe është kërkuar miratimi dhe mbështetja e MIE-s për pajisjen me lejet e nevojshme, duke përfshirë këtu edhe procedurën për transferimin e licencës në ERE. Duke qenë se nuk është depozituar ende asnjë qëndrim apo akt miratimi i organit shtetëror të autorizuar (MIE-s), në lidhje me njohjen e të drejtës së shoqërisë “Koncesionare Ternove Zall Bulqize” sh.p.k. për të ndërtuar dhe operuar HEC-in “Zalli i Bulqizës”, vlerësohet që t’i kërkohet shoqërisë që ta depozitojë në vijim.

- Në nenin 17, pika 3, të rregullores, parashikohet se: në rastin e trasferimit të pjesëshëm të aseteve, ERE zbaton të njëjtat procedura si për transferimin e plotë të përshkruar në pikën 2 por para se të vendosë për licencimin e personit tek i cili do të transferohen pjesërisht asetet, do të kryejë modifikimin e licencës të personit të licencuar që ka kryer transferimin e pjesshëm të aseteve.

- Në këtë rast, me fillimin e procedurës për transferimin e pjesshëm të licencës, do të fillojë dhe procedura për modifikimin e licencës nr. 87, seria PV09K, miratuar për shoqërinë “Teodori 2003” sh.p.k., me vendimin e Bordit të Komisionerëve të ERE-s nr. 83, datë 4.11.2009, për prodhimin e energjisë elektrike, duke transferuar nga kjo licencë HEC “Zalli i Bulqizës” me kapacitet të instaluar 5.350 mw te shoqëria “Koncesionare Tërnovë Zall Bulqizë” sh.p.k. 

- Në nenin 17, pika 5, të rregullores, parashikohet se: në rastet e transferimit të plotë ose të pjesshëm të licencës, që shoqërohet dhe me transferimin e aseteve fikse të të licencuarit, aplikimi për këtë transferim duhet të bëhet paralelisht me aplikimin për transferimin e licencës, sipas përcaktimeve të rregullores për procedurat e transferimit të aseteve nga të licencuarit.

- Për sa më sipër parashikuar, duke qenë se HEC-i “Zalli i Bulqizës”, për të cilin kërkohet të transferohet dhe e drejta e operimit, nuk është ndërtuar ende, kjo procedurë nuk shoqërohet me asete fikse të të licencuarit e në këto rrethana nuk mund të bëhet aplikim për transferimin e aseteve. 

- Për gjithë sa më sipër parashtruar dhe në kuadër të fillimit të procedurës për transferimin e pjesshëm të licencës për prodhimin e energjisë elektrike, për HEC-in “Zall i Bulqizës”, nga shoqëria “Teodori 2003” sh.p.k., te shoqëria “Koncesionare Tërnovë Zall Bulqizë” sh.p.k., vlerësohet që kërkesat për rrëzimin e kërkesës për transferimin e licencës, konkretisht nga një prej administratorëve të shoqërisë “Teodori 2003” sh.p.k., Z. L. L dhe nga një prej ortakëve të shoqërisë “Teodori 2003”, “Albania Hydro Investment Holding” sh.p.k., të vlerësohen në vijim, në kuadër të komenteve apo objeksioneve në lidhje me këtë vendimmarrje, që parashikohen përkatësisht në nenin 10, pika 10 dhe 13 dhe nenin 17, pika 6 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, e ndryshuar. 
Për gjithë sa më sipër, Bordi i ERE-s 

VENDOSI:

1. Të fillojë procedurën për transferimin e pjesshëm të licencës për prodhimin e energjisë elektrike nr. 87, seria PV09K, miratuar me vendimin e Bordit të Komisionerëve të ERE-s nr. 83, datë 4.11.2009, nga shoqëria “Teodori 2003” sh.p.k. te shoqëria “Koncesionare Tërnovë Zall Bulqizë” sh.p.k., vetëm për HEC-in “Zalli i Bulqizës”, me kapacitet të instaluar 5.350 mw.

2. Të fillojë procedurën për modifikimin e licencës për prodhimin e energjisë elektrike nr. 87, seria PV09K, miratuar me vendimin e Bordit të Komisionerëve të ERE-s nr. 83, datë 4.11.2009, për shoqërinë “Teodori 2003” sh.p.k., vetëm për HEC-in “Zalli i Bulqizës”, me kapacitet të instaluar 5.350 mw.

3. Drejtoria e Licencimit, Autorizimeve dhe Mbikëqyrjes, të njoftojë shoqërinë “Teodori 2003” sh.p.k., shoqërinë “Teodori” sh.p.k., shoqërinë “Koncesionare Tërnovë Zall Bulqizë” sh.p.k., Ministrinë e Infrastrukturës dhe Energjisë, Z. L. L dhe shoqërinë “Albania Hydro Investment Holding” sh.p.k. për vendimin e Bordit të ERE-s.
Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

 KRYETAR 

 Petrit Ahmeti
